Betjente i to skudsager fra København og Aalborg går fri. Ingen grund til at kritisere dem, siger Rigsadvokat.

Flere års undersøgelser fører ikke til kritik af de politifolk, der i to tilfælde skød og dræbte psykisk syge. Det konkluderer Rigsadvokaten, der dermed afslutter flere års vurdering af de to sager, der er fra henholdsvis København og Aalborg. Det var i november 2009, at to mænd blev skudt ned af politiet. En politipatrulje blev sendt ud til den 32-årige tidligere soldat Torben Bødker i Kornborggade på Nørrebro. Manden gik til angreb med en sabel og blev ramt af tre pistolskud. I Aalborg blev den 34-årige Bo Houen Jørgensen skudt på Bynkevej i Aalborg. Politiet var kørt ud for at vurdere, om han skulle tvangsindlægges. Men da patruljen kom frem, beskød Jørgensen dem med bue og pil. I ingen af sagerne fandt statsadvokaterne grund til at rejse en straffesag mod politifolkene, men de pårørende sendte sagen videre til Rigsadvokaten. Men der er konklusionen nu blevet den samme. - Vi har lagt til grund, at i begge sager var der tale om, at politifolkene var tilføjet alvorlige knivskader og var under fortsat angreb, fortæller statsadvokat Lennart Lindblom fra Rigsadvokaten. - På den baggrund har vi vurderet, at skuddene i begge sager var nødværgehandlinger, siger han videre. Rigsadvokaten har heller ikke fundet grundlag for at udtale kritik af betjentene, der dermed heller ikke risikerer en disciplinærsag. I Nordjylland sidder familien til den dræbte Bo Houen Jørgensen skuffede tilbage. - Vi ved jo godt, at vi ikke kan få vores søn tilbage. Men hvordan kan man behandle mennesker på den måde, siger faren, Erik Jørgensen. Han havde håbet, at Rigsadvokaten ville komme frem til noget andet. - Der er sket så mange ting i den her sag, at det er fuldstændigt horribelt, siger han. Fremover vil det være Den Uafhængige Politiklagemyndighed, der skal undersøge tilsvarende sager. De Chefen for den nye klagemyndighed er Kirsten Dyrman, der som statsadvokat netop havde ansvaret for at undersøge Bo Houen Jørgensens dødsfald. /ritzau/